
Interesul pentru sfântul Augustin şi pentru problema politică a acestei lu- 
crări conchide motivaţia care m-a determinat în timpul studiilor filosofice, 
aceea de a aprofunda o analiză antropologică a acţiunii umane, mai ales în 
dimensiunea sa socială şi politică. 

Au trecut douăzeci de ani de la căderea comunismului în România şi de 
atunci nu reuşim încă să găsim o cale pentru a ieşi din haosul material şi spi- 
ritual pe care regimul dictatorial l-a lăsat în urmă. Pare că o lipsă totală de sens 
paralizează devenirea unui popor strivit între modelul unei Europe Occiden- 
tale la care vrea să ajungă şi lipsa mijloacelor şi a structurilor capabile să reali- 
zeze acest ideal. 

Din păcate, se verifică chiar şi astăzi un fel de scurtcircuit între politică, 
celelalte instituţii publice şi societatea civilă, care sunt incapabile să coopereze 
pentru binele comun, expresie a rătăcirii interioare între diferitele dimensiuni 
care constituie acțiunea umană. 

Pe de altă parte, deschiderea către societatea occidentală a făcut posibil ac- 
cesul imediat la structurile sale sociale şi politice, consolidate de-a lungul isto- 
riei, dar a permis şi cunoaşterea aspectelor sale negative, relativismul şi indi- 
vidualismul, consumismul şi gândirea slabă, care par să prevaleze asupra as- 
pectelor pozitive şi față de care nu avem o suficientă maturitate culturală și 
spirituală pentru a ne putea apăra. 

L-am ales pe sfântul Augustin, mai ales, pentru importanţa filosofică şi cul- 
turală, fiind unul dintre fondatorii spiritualităţii occidentale: 


Augustin este fondatorul teologiei occidentale şi principalul maestru pentru filo- 
sofia întregului Ev Mediu. Istoria augustinismului este, de aceea, istoria însăşi a 
culturii şi a filosofiei latino-creştine, astfel că ar fi mai simplu să găsim aspecte în 
care moştenirea sfântului Augustin nu este prezentă; de fapt, noi o găsim, în mod 
mai mult sau mai puțin accentuat, în aproape toată filosofia occidentală!. 


1 M. VANNI, Invito al pensiero di SantAgostino, 159 

Dar fascinația pentru sfântul Augustin nu se reduce doar la valoarea sa is- 
torică, ci este dată și de extraordinara actualitate a multora dintre ideile sale 
filosofice şi teologice. Am găsit la el o metodă de cercetare care corespunde 
vastității şi complexităţii problemelor postmodernismului contemporan și un 
limbaj filosofic capabil să comunice omului de astăzi, şi nu doar unui grup 
restrâns de specialişti în domeniu. 

O altă caracteristică importantă a gândirii augustiniene, care m-a atras în 
mod deosebit, este raportul senin şi profund dintre rațiune şi credinţă, capaci- 
tatea sa de a da demnitate filosofică şi culturală experienţei religioase şi de a 
folosi la maximum posibilităţile rațiunii pentru a trăi o credință autentică. 

De vreme ce Biserica se bucură încă în țara noastră de cea mai mare încre- 
dere în rândul populaţiei, responsabilitatea ei este şi mai mare şi, din păcate, 
de multe ori, ea nu este la înălțimea misiunii sale şi a spiritului timpului. Încă 
se resimt consecințele perioadei comuniste, care a izolat total Biserica în sfera 
privatului, dar şi influenţa spiritualităţii bizantine, orientată mai mult spre aş- 
teptarea mântuirii escatologice şi indiferentă la condiţia istorică concretă. 

Am găsit în sfântul Augustin, şi mai ales în De Civitate Dei, o analogie in- 
tensă cu situația politică, culturală, socială şi spirituală din ţara noastră şi o 
gândire capabilă să răspundă multora dintre întrebările problematice ale omu- 
lui contemporan. 

Lucrarea se dezvoltă în trei capitole. În primul capitol sunt prezentate o 
serie din categoriile cele mai importante ale filosofiei şi spiritualității augusti- 
niene, care se regăsesc, mai ales, în aria de cercetare a temei propuse. Al doilea 
capitol aprofundează tema propusă în titlul lucrării, printr-o lectură a princi- 
piilor fundamentale ale antropologiei sfântului Augustin, la nivel ontologic, 
existenţial şi în concreta lor realizare istorică. Iar capitolul trei reprezintă o 
încercare de a verifica consistenţa acestei perspective antropologice prin inter- 
pretarea câtorva momente reprezentative ale istoriei, pe care sfântul Augustin 
o analizează în toată desfăşurarea ei. 


1. Probleme introductive 


Apropierea de sfântul Augustin, pentru a studia o temă oarecare din vasta 
sa gândire, are nevoie de un proces de integrare şi de relaţionare cu întregul 
sistemului augustinian. La prima vedere, stilul sfântului Augustin pare să nu 
permită determinarea unui sistem linear, pe care îl găsim, de exemplu, în gândirea 

sfântului Toma. „Pentru a defini un concept oarecare din doctrina sfântului 
Augustin, e necesară expunerea ei integrală”. 

Nu înseamnă că acest mare gânditor nu a fost capabil să structureze o ordine 
doctrinei sale, ci trebuie căutată o ordine diferită de cea la care ne aşteptăm de 
obicei. Mai mult decât un sistem, trebuie căutată în sfântul Augustin o metodă, 
o perspectivă, capabilă să orienteze gândirea în manieră augustiniană. De aici, 
şi necesitatea precizării unor aspecte fundamentale ale spiritului augustinian, 
care să lumineze parcursul sinuos al elaborării acestei opere De Civitate Dei. 


a) Interioritatea şi speranța 


„In interiore homine habitat veritas”, „în interiorul omului locuieşte adevă- 
rul”; acest text celebru, în care se exprimă sinteza întregii spiritualități augus- 
tiniene, a fost considerat de-a lungul secolelor, dar mai ales astăzi, cheia de 
boltă a gândirii sfântului Augustin. 

În evoluţia gândirii sale, antropologia sfântului Augustin trece de la dis- 
tincția clasică dintre suflet şi corp, de la dualismul de influență neoplatonică la 
o interpretare a acestei distincţii după modelul sfântului Paul, între omul ex- 
terior şi omul interior: „Dacă omul nostru din afară se trece, cel interior se 
înnoieşte din zi în zi”. 

Primatul interiorităţii nu mai este considerat doar în opoziţie cu corpul, ci 
în structura sa intimă în care se unesc ființa, gândirea şi iubirea, care sunt ca- 
pacităţile cele mai înalte ce constituie omul şi care în același timp îl fac imagine 
şi capabil de Dumnezeu. 

Structura interiorităţii pe care omul o descoperă la nivel ontologic (ființă, 
rațiune, iubire) şi care este interpretată prin credință ca imagine a Sfintei Tre- 
imi și ca destin al omului se trăieşte la nivel existenţial ca deschidere nelimitată 
de speranţă, prin care se eliberează de experiența dureroasă a propriei finitu- 
dini. Omul nu doar intuieşte adevărul despre sine, dar doreşte intens să-l îm- 
plinească. 

Însă caracterul constitutiv al speranței nu este dat doar de existența sufe- 
rindă şi neliniştită, limitată şi doritoare de eliberare, ci se înrădăcinează în 
mântuirea dăruită de Dumnezeu. Speranţa nu este doar o iluzie în care omul 
se refugiază din faţa realităţii concrete, ci este o dorinţă hrănită de credinţă, de 
încredere în promisiunile divine. De aceea, condiţia creștinului (a acelui om 


2 S, COTTA, SanťAgostino: struttura e itinerario della politica, 163. 
3 De vera rel., 39, 72. 
1 2Cor 4,16; cf. De civ. Dei 13, 24, 2. 

care se deschide către Absolut) nu este o simplă așteptare, ci un drum, un pe- 
lerinaj care se hrăneşte din anticiparea destinului final, din forța construirii lui 
şi din curajul de a trăi propria viaţă orientat către el. 

Sfântul Augustin oferă un model de experiență umano-creştină, un proiect 
de reciprocitate dinamică între rațiune şi credinţă, trăite în condiția de peregri- 
natio care exprimă caracterul de dorinţă şi de căutare al naturii umane. Cre- 
dința, vederea adevărului, se trăieşte aici, pe pământ, ca speranţă, şi nu ca 
posesiune, într-un raport continuu de căutare şi de găsire. Acest dinamism 
arată că omul care nu se mulţumeşte niciodată de propria condiţie nu înseamnă 
că o disprețuiește sau o abandonează, ci trăieşte din dorința de a se depăşi 
mereu pe sine, devenind tot mai fidel propriei identități. 


În epoca în care falimentul atâtor proiecte de dezvoltare umană poate provoca 
gesturi periculoase de îndepărtare de lume şi de cădere în atâtea forme de integra- 
lism şi de fanatism religios, a-l redescoperi pe sfântul Augustin, pe filosoful lui 
quaerere mai mult decât al lui affirmare, ne poate ajuta să reflectăm mai bine asu- 
pra marilor probleme ale postmodernităţii şi ale aporiilor sale’. 


Realismul şi dorința sunt mecanismele interne care pot lega adevărul de 
existența concretă, dându-i omului un orizont de viață însufleţit de speranță 
autentică, care nu înseamnă fuga din lume, ci un mod diferit de a locui în ea, 
prin conştiinţa fragilității şi a transformărilor sale şi prin încrederea într-un 
viitor care nu este încă proiectat, ci dăruit în profunditatea conştiinţei. 


b) Sfântul Augustin şi politica 


În comparaţie cu perspectiva sfântului Toma față de politică, atitudinea 
sfântului Augustin este diferită. În timp ce pentru sfântul Toma ideea de stat 
este legată de cea a dreptului natural, instituţiile politice fiind considerate ca o 
realizare a moralității naturale, sfântul Augustin consideră statul ca pe o solu- 
ţie necesară datorită condiţiei decăzute a omului. 

Dacă avem în vedere doar această comparaţie, putem vorbi despre o slabă 
consideraţie pentru politică a sfântului Augustin, pentru care politica nu este 
o cale pentru a ajunge la adevărata fericire, pentru că este legată de viaţa pă- 
mântească şi pentru că este supusă tentației dominaţiei şi a poftelor. 

Omului ca animal sociale et politicum a sfântului Toma, care corespunde lui 
zoon politikon a lui Aristotel, în sfântul Augustin îi corespunde omul religios, 


5 E. BREZZI, Re-interrogare Agostino. Persistenza di tematiche del De Civitate Dei nel pensi- 
ero contemporaneo, 524. 

cetățean al civitas Dei peregrina, care se realizează pe sine doar în comuniune 
cu Dumnezeu. 

Însă această interpretare a sfântului Augustin, doar din perspectiva sa cri- 
tică față de instituţiile politice, a dus la afirmarea eronată a ceea ce, mai ales în 
Evul Mediu, a fost numit augustinismul politic, pentru care Biserica, şi nu sta- 
tul, ar trebui să aibă puterea politică, fiind singura în stare să actualizeze idea- 
lul de viaţă creștină. 

Însă dacă sfântul Augustin nu manifestă un interes teoretic pentru politică, 
nu înseamnă că o disprețuiește sau o condamnă. Ca episcop angajat în grija 
sufletelor, pastorală şi spirituală, sfântul Augustin a trebuit să se implice de 
multe ori în probleme politice, într-o perioadă în care creștinarea societăţii 
întâmpina încă multe dificultăți. 

Sfântul Augustin nu este un teoretician al politicii, iar De civitate Dei nu 
este o operă politică. Politica este însă unul dintre multele elementele ele expe- 
rienței umane, un bine al vieţii, chemat să dea mărturie despre transcendenta 
dumnezeirii şi despre diversitatea radicală între viața fericită şi viaţa, pur şi 
simplu, pământească. Nu este prezentat nici un model ideal de cetate politică 
în structurile, organizarea sau sistemul său juridic. 

Însă sensul escatologic al istoriei nu înseamnă doar o consolare pietistă, o 
fuga saeculi, ci o continuă convertire a prezentului. Astfel, politica devine ban- 
cul de probă al religiei, calitatea vieţii sociale este o mărturie a răscumpărării 
interioare. 

Din acest punct de vedere trebuie căutate în sfântul Augustin nu modele 
politice, inutile oricum din cauza schimbărilor radicale ale istoriei, ci principii 
pentru o filosofie politică, acele principii antropologice ale unei filosofii ale 
cărei adevăruri sunt capabile şi astăzi să modeleze un sistem politic adecvat 
timpului. 


c) De civitate Dei 


„Mare şi dificilă încercare”, Despre cetatea lui Dumnezeu, sfântul Augustin 
a început-o în 413 şi a terminat-o în 426, cu patru ani înaintea morţii sale. 
Desfăşurată pe o perioadă aşa de îndelungată în timp, lucrarea poate repre- 
zenta un compendiu, o summa a gândirii sfântului Augustin. 

Scrisă din dorinţa de a apăra valoarea religiei creştine în fața celor care o 
acuzau de coruperea Imperiului Roman și de subminare a puterii sale, care au 


* Cf. M. A. RASCHINI, La problematica politica nel De civitate Dei, 6-7. 

dus în cele din urmă la cucerirea Romei de către Alaric în 410, cartea nu are 
doar o valoare circumstanţială apologetică. Ajuns la maturitatea convertirii 
sale şi urcând toate treptele responsabilităţii ecleziale, sfântul Augustin priveşte 
propriul său parcurs spiritual şi îl proiectează asupra destinului lumii întregi 
pentru a-i transmite un mesaj de speranţă. În timp ce pătrunde misterul pre- 
zenţei lui Dumnezeu la rădăcina propriei interiorități, dezvoltă o analiză a isto- 
riei umanității întregi, răvășită şi rătăcită în urma căderii Imperiului Roman, 
pentru a găsi o cale de ieşire către un viitor mai bun. 

Opera este compusă din 22 de cărți care se grupează în două părți distincte 
şi, în același timp, legate între ele. Prima parte, care conţine cărţile de la I la X, 
combate împotriva păgânilor ce susțin necesitatea cultului politeist şi care în- 
vinovăţesc biserica de faptul că tocmai datorită interzicerii acestui cult a pro- 
vocat marile nenorociri ale Imperiului. La rândul ei, această parte se articulează 
în două secţiuni: prima (I-V) demonstrează incapacitatea păgânismului de a-i 
asigura omului bunăstare şi prosperitate pe plan temporal; a doua (V-X) arată 
că politeismul nu poate asigura mântuirea şi fericirea nici după moarte, întru- 
cât îi lipseşte medierea lui Cristos. 

De civitate Dei urmăreşte să demaşte orice prezumţioasă eficacitate terenă 
sau supranaturală a păgânismului, denunțând „dorința nestăpânită de putere 
din care se trage şi imoralitatea în care se transformă”. Nu are doar un caracter 
apologetic, ci doreşte să îi convingă pe păgâni să primească cu suflet curat 
mântuirea oferită de Dumnezeul Întrupat tuturor oamenilor de bunăvoință. 

A doua parte, cărțile X-XXII, dezvoltă ceea ce deja a fost pregătit în primele 
cărți, arătând că religia creştină catolică este singura cale care îi aduce omului 
eliberarea, pentru că este singura care introduce timpul într-o istorie a mântu- 
irii, prin Cristos şi prin Biserica sa. Se împarte și ea în trei secțiuni: prima (XI-XV) 
descrie geneza celor două cetăţi, care se constituie nu ontologic, ci existențial, 
prin alegerile făcute de om; a doua (XVI-XVIII) le descrie dezvoltarea de-a 
lungul istoriei până la venirea lui Cristos; iar a treia secțiune (XIX-XXII) pre- 
zintă destinul şi sfârşitul ultim ale celor două cetăţi. 


2. Principii de antropologie politică 


Reflecţia politică a sfântului Augustin se naşte şi se dezvoltă în cadrul re- 
flecţiei antropologice, al cercetării naturii umane, care, împreună cu căutarea 
lui Dumnezeu, reprezintă cele două coordonate fundamentale ale filosofiei 
sale. O filosofie care nu este un studiu abstract, ci izvorăşte din profunzimile 
tulburi ale naturii umane şi acolo trebuie să se întoarcă pentru a răspunde 

dorinței sale de fericire. Politica nu reprezintă o ştiinţă în sine. Nu este o re- 
flecţie abstractă asupra regulilor de administrare sau de guvernare. Nu există 
o cunoaştere politică, o cunoaştere a cetății, în afara celui care o realizează, a 
omului, a cetățeanului. Nu se pot construi strategii politice fără ca mai întâi să 
pătrunzi şi să înţelegi dinamismul naturii umane. 

Cea de-a doua parte a Cetăţii lui Dumnezeu, cărţile XI-XXII, dedicată in- 
terpretării existenţei temporale, istorice, a celor două cetăţi, se deschide cu 
analiza originii lor, în însăşi actul creaţiei. 


2.1. Dimensiunea otologică: Fiinţa, Adevărul, Iubirea 
a) Omul - imagine a Sfintei Treimi 


Vestigia Dei, urmele Sfintei Treimi în întreaga creație, dar, mai ales, în om, 
reprezintă tema cea mai profundă a antropologiei şi a teologiei augustiniene. 
Dumnezeu este Fiinţa, Adevărul şi Iubirea şi doar omul, împreună cu îngerii, 
are demnitatea de a fi imagine şi are posibilitatea unei adevărate asemănări: 


Descoperim în noi imaginea lui Dumnezeu, adică a Preasfintei Treimi. Desigur, 
nu este egală, ba chiar mult diferită, şi nu eternă, şi mai direct, nu are aceeaşi ființă 
a lui Dumnezeu. Şi totuşi, este astfel că nici o altă creatură nu îi este mai apropiată 
în ființă şi trebuie mereu perfecționată, ca să se apropie tot mai mult de asemănare. 
Noi existăm, ştim că existăm şi iubim existenţa noastră şi cunoaşterea ei” . 


Printr-o analiză profundă, care sintetizează îndelungata cercetare psiholo- 
gică şi teologică realizată, mai ales, în tratatul De Trinitate, sfântul Augustin 
expune etapele cunoașterii interioare pentru a identifica structurile profunde 
ale naturii umane, în acea primă certitudine pe care omul o experimentează 
nu datorită simţurilor, ci în interiorul său: aceea că există, că știe că există și că 
iubeşte existența sa. 

Mai întâi, demonstrează certitudinea autoconştiinţei care se întemeiază, 
împotriva dubiului radical al academicilor, pe însăși experiența existenței: 


Este absolut sigur, dincolo de orice apariţie iluzorie a imaginaţiei şi a imaginilor, 
că eu exist şi că ştiu şi iubesc asta. În relaţie cu aceste trei elemente nu putem să ne 
temem de obiecția academicilor: „Şi dacă te înşeli?” Dacă mă înșel, înseamnă că 
exist! Cine nu există nici nu se poate înşela și, de aceea, exist dacă mă înșel. Și 
deoarece exist pentru că mă înşel, nu pot să mă înșel că exist dacă sunt sigur că 
exist tocmai pentru că mă pot înşelat. 


7 De civ. Dei 11, 26. 
8 De civ. Dei 11, 26. 

După ce demonstrează legea universală a autoconservării, pe care omul o 
are în comun cu întreaga creaţie, arătând că omul preferă să trăiască în neferi- 
cire decât să moară, sfântul Augustin scoate în evidenţă dorinţa profundă de 
cunoaștere: „Faptul că atât de mult iubeşte și doreşte cunoaşterea şi atât de 
mult respinge iluziile natura umană se poate demonstra și din cazul că omul 
preferă să sufere într-o minte sănătoasă decât să se bucure în nebunie”. 

Cunoaşterea este o energie vitală, care se structurează în două capacități 
specifice: „sensul extern” al cunoașterii sensibile şi „sensul intern” al raţiunii, 
care nu mai lucrează cu imagini sensibile, ci cu specii inteligibile. Această ca- 
pacitate este minunată, pentru că este cea care primeşte „lumina inteligibilă. 
Prin care mintea noastră este astfel iluminată pentru a judeca în mod obiectiv 
datele sensibile”!". 

Dorinţa de a fi şi de a cunoaște este iubirea. Aceasta este o facultate funda- 
mentală a naturii umane, fiind forța de gravitație care mişcă sufletul, aşa cum 
ponderabilitatea mişcă corpurile: „De fapt, ponderabilitatea pentru corpuri 
este ca iubirea, fie că tind în jos datorită greutăţii sau în sus datorită ușurătăţii. 
Aşa cum corpul este purtat de greutate, la fel, şi spiritul este purtat de iubire, 
în oricare direcție s-ar îndrepta” "'. 

Fiinţa, cunoaşterea și iubirea constituie structura cea mai intimă a naturii 
umane, pe care se construieşte antropologia sfântului Augustin. Este mens-ul, 
partea cea mai înaltă a sufletului, sediul celor mai proprii facultăţi ale omului: 
memoria, gândirea şi voința, şi în acelaşi timp este deschiderea, locul de întâl- 
nire cu prezenţa divină. Omul nu este doar un animal rațional, conform defi- 
niţiei tradiționale a lui Aristotel, deoarece spiritul (mens) este articulat şi unit 
conform acestui model trinitar!?. 


°’ De civ. Dei 11, 28. 

19 De civ. Dei 11, 28. 

1 De civ, Dei 11, 28. 

12 Pentru Remo Bodei, care face o lectură actualizantă a gândirii sfântului Augustin, trei 
sunt structurile antropologiei augustiniene: omul exterior (sensibilitatea ca facultate a corpu- 
lui, pe care omul o împărtăşește cu animalele); omul interior (partea inferioară a sufletului, 
care realizează, asumă şi asimilează datele sensibile) şi animus sau mens (partea superioară, 
excelentă, a sufletului, care participă la luminarea divină) Cf. R. BopEr, Ordo amoris, il capi- 
tolo IV: La trinità umana: intelligenza, volontà e amore; 187 - 216. 

Etienne Gilson, în Introducere în studiul sfântului Augustin, elaborează o distincţie mai 
precisă între diferitele concepte antropologice prezente în toată opera sfântului Augustin: 
Anima desemnează principiul care dă viaţă trupului. Şi animalele au anima. Animus desem- 
nează sufletul uman întrucât este principiul vital, dar şi o substanţă rațională. Spiritus - imagi- 
naţia reproductivă sau memoria sensibilă, superioară vieții, dar inferioară lui mens. Conform 

b) Omul faţă de sine 


Cunoașterea de sine, prin care omul percepe propria natură şi propriul des- 
tin, face şi mai tragică experienţa propriei contingenţe, a existenţei concrete 
care este supusă morţii, erorii şi durerii. În ciuda posibilităților sale, ființa 
omului este finită, cunoaşterea sa este incertă şi, mai ales, relația cu sine este 
suferindă. 

Această tensiune existenţială a omului, această dorință de a se împlini pe 
sine sunt pentru Augustin expresia întâlnirii reale cu Dumnezeu. Este semnul 
că omul nu s-a resemnat, că nu este doar imaginea ruinată a lui Dumnezeu, ci 
că este capabil încă de Dumnezeu. Între om şi Dumnezeu nu există doar un 
raport de analogie sau de imitație. În lumina credinţei omul descoperă posibi- 
litatea mântuirii, a întâlnirii şi a comuniunii cu Dumnezeu, care-l face să fie el 
însuși: 

Noi suntem oameni creați după imaginea Creatorului care are adevărata eternita- 
te, eternul adevăr, eterna şi adevărata iubire, şi este el însuși eterna adevărată iubi- 
toare Treime fără amestec şi fără separare... Descoperind în noi înşine imaginea 
sa şi intrând în noi înşine asemenea fiului risipitor din Evanghelie, să ne ridicăm 
în picioare şi să ne întoarcem la EI, de care ne-am îndepărtat prin păcat. În el exis- 
tența noastră nu va avea sfârşit, cunoaşterea noastră nu va cădea în eroare, în el 
iubirea noastră nu va găsi repulsie!?. 


Natura omului este, aşadar, ambiguă, instabilă, mutabilă, finită. Imaginea 
lui Dumnezeu care este proprie omului este în devenire, poate fi mereu per- 
fecționată, apropiindu-se de Dumnezeu, sau poate fi negată definitiv, transfor- 
mându-se în tripla negare de sine: mori, falli, offendi!*. 

Necesitatea unei alegeri plasează creatura între două abisuri: unul pozitiv 
absolut şi unul negativ absolut. Această realitate dă existenţei în sfântului Au- 
gustin o dimensiune tragică, dar în acelaşi timp reprezintă şi excelența sa: 
omul nu se poate opri la sine, trebuie să aleagă între Dumnezeu şi nimic”. 


Scripturilor, indică partea raţională a sufletului, fiind caracteristică omului; Mens - gândirea 
- este partea superioară a sufletului rațional, sediul inteligibililor şi al iluminării divine; Ratio 
- rațiunea - este mişcarea prin care gândirea trece de la o cunoaștere la alta, asociindu-le. 
Intellectus - intelectul - este o facultate superioară raţiunii, pentru că se poate avea rațiune 
fără a avea inteligența, dar invers nu; este viziunea interioară prin care omul percepe adevăru- 
rile în lumina divină (cf. E. GILsON, Introduzione allo studio di santAgostino, 61-62). 

13 De civ. Dei 11, 28 

14 De civ. Dei 14, 25. 

15 Cf. A SoLIGNAC, De nihilo in G. BESCHIN, S. Agostino, Il significato dellamore, 54. 

c) Omul şi timpul său 


Sfântul Augustin citeşte situaţia originară a omului, în Biblie, în relatarea 
creaţiei, şi o citeşte în lumina structurilor şi a posibilităţilor naturii umane. În 
acelaşi timp, citeşte condiția actuală a omului în istorie şi o înţelege în lumina 
credinţei. Tragedia umană a început cu păcatul. 

Într-adevăr, suferinţa şi moartea, tulburările şi tensiunile între diferitele fa- 
cultăţi ale omului, diviziunea şi conflictele cu ceilalți sunt consecinţa îndepăr- 
tării de Dumnezeu; din neascultare naște neascultarea: 


Aşadar, ca pedeapsă pentru acea neascultare a fost dată în schimb tot neascultarea. 
Nu există o altă nefericire mai mare pentru om decât propria neascultare față de 
sine, prin faptul că vrea ceea ce nu poate pentru că nu a voit ceea ce putea.... Îm- 
potriva propriei voințe, de multe ori, conştiinţa se agită, trupul simte durere, îm- 
bătrâneşte şi moare şi tot ceea ce suferim nu le-am suferi împotriva voinței noas- 
tre dacă existența noastră ar fi pe deplin în toate facultățile sale supusă voinței!€. 


Ruptura unității primordiale este datorată neascultării lui Adam și a Evei 
faţă de o singură poruncă definită de sfântul Augustin brevissimum atque levi- 
ssimum”. Această temă a uşurinţei respectivei porunci este fundamentală 
pentru concepţia sfântului Augustin despre păcat: păcatul nu a fost înfăptuit 
datorită unei irezistibile şi senzuale atracţii pentru lucrul opriti, ci din mân- 
drie (superbia) omul se face pe sine principiu absolut, se afirmă ca autosufici- 
ent, vrea să fie sibi esse principium”. 

Fiinţa îndepărtată de Dumnezeu devine un ex-sistere, existenţă, o ființă 
privată, o ființă aruncată în afara plinătăţii şi supusă obscurei dispariţii a rea- 
lităților materiale. Creatura rămâne marcată de o nedomolită neliniște. Acesta 
este omul în timp, în saeculum, timpul aparenţelor și al finitudinii, în care nu 
este posibilă nici o siguranță absolută: „Aspectul cel mai evident al vieţii omului 


16 De civ. Dei 14, 15. 

17 „Sed uno brevissimo atque levissimo ad oboedientiae salubritatem adminiculaverat, 
quo eam creaturam, cui libera servitus expediret, se esse Dominum commonebat”. 

18 Dezordinea nu este provocată de dualismul trup-suflet, aceasta nu este decât consecința 
dezordinii primordiale, care constă în separarea de Dumnezeu, în rămânerea omului cu sine, 
îndreptat nu către împlinirea sa, care este Dumnezeu, ci către nimicul din care a fost creat. 

19 De ciy. Dei 14, 13, 1. „Viciul mândriei se naște atunci când cineva se încrede prea mult 
în sine şi crede că este de la sine izvorul propriei vieţi. Prin mândrie se îndepărtează de acel 
singur izvor al vieţii din care se poate bea dreptatea, adică viața bună, și se îndepărtează de 
acea lumină imutabilă la care participă şi de la care sufletul se aprinde ca să devină lumina 
creată, aşa cum loan era lampa care arde şi străluceşte” (De Spiritu et Lettera 7, 11). 

în acest saeculum este această ființă condamnată să rămână incompletă... Re- 
alizarea personalităţii umane se află dincolo de sine” . 

Condiţia tragică a naturii umane, reflectată într-o manieră atât de crudă, a 
făcut ca în istoria gândirii sfântului Augustin să fie condamnat de un pesi- 
mism exagerat. Însă această atitudine atât de critică nu reprezintă un scop în 
sine şi nici nu are doar un interes apologetic sau moralist. Scopul sfântului 
Augustin este acela de a descoperi printre ruinele umanităţii resturile demni- 
tăţii sale originare, de a scoate în evidenţă abisul profund în care s-a aruncat 
omul şi de a aprinde mai mult dorinţa, neliniştea către realizarea deplină de 
sine, către împlinire. 

Idealul de viaţă nu este acel tranquillitas animi al stoicilor, ci, dimpotrivă, 
este acea dulce şi frământată neliniște care conduce către scopul final, deve- 
nind conştienţi de neadecvarea dintre realitatea prezentă şi ceea ce ar fi nece- 
sar pentru o viață mai demnă, răspândind ceața densă a lipsei de sens şi de 
înțelegere, care caracterizează în mare parte experiența umană?! . 


2.2. Dimensiunea existențială: societatea, rațiunea, voința 


În lumina acestor consideraţii ontologice ale antropologiei putem înțelege 
importanţa pe care istoria o are în gândirea sfântului Augustin. Omul se dez- 
voltă în istorie, se realizează pe sine în structurile şi în instituţiile sale. Aceasta 
înseamnă că istoria are un sens, că timpul are o direcţie şi marele plan al ope- 
rei De civitate Dei este acela de a descoperi tensiunea intrinsecă naturii umane, 
neliniştea sa, în concreta sa realizare”. 


a) Rămăşița unităţii originare: socialitatea naturală 


În ciuda păcatului şi inconştienţei lor, Dumnezeu continuă să le dăruiască 
oamenilor darurile sale. Viziunea antropologică a sfântului Augustin nu este 
total pesimistă. În capitolul 24 al cărţii a XII-a sunt prezentate urmele imaginii 
divine, reliquiae imaginis Dei: transmiterea fiinţei lui Dumnezeu omului (12, 
26; 22, 24, 3); darul unui anumit grad de înţelegere; flacăra raţiunii (mens), 
care este deformată, dar nu distrusă și socialitatea naturală. 


2 P. Brown, Religion and society in the age of Saint Augustine, 26-27. 

21 R, BODEI, Ordo amoris,17. 

* «Le propre de saint Augustin est de se refuser à labstraction: il veut toutjours considerer 
le choses de!homme non pas în se, mais in ordine exercitii». (H. I. MARROU, Civitas Dei, civi- 
tas terrena, num tertium quid?, 347). 

Rasa umană este cea mai înclinată către discordie datorită pasiunilor şi cea mai 
sociabilă datorită naturii. Şi natura umană nu ar putea aduce ceva mai avantajos 
împotriva pasiunii discordiei, pentru a o evita dacă nu există sau pentru a o vin- 
deca dacă există, decât amintirea primului părinte. Dumnezeu a voit tocmai să 
creeze unul singur pentru a propaga rasa, pentru ca prin acest semn să se mențină 
legătura concordiei între cei mulți. Faptul că femeia a fost adusă la viaţă din coasta 
sa ne arată cât de puternică trebuie să fie unirea între soț şi soție”. 


Mărturie a unității originare între Dumnezeu şi om şi între oameni în 
Adam, socialitatea naturală este garanţia conservării existenţei, care altfel s-ar 
pierde în profunda înstrăinare dintre oameni, cauzată de păcat. 

Finitudinea omului, ființa sa, care este parte, şi nu totalitate, îl constrâng să 
fie în pace cu ceilalți oameni - celelalte finitudini - pentru a putea exista. Ast- 
fel că pacea, construită în socialitatea naturală a omului, poate fi considerată 
prelungirea existenţei fiecăruia în existenţa cu ceilalți, adică doar acest „a fi 
împreună” cu ceilalți poate garanta existenţa fiecăruia”. „Este indispensabil ca 
o fiinţă în dezordine să fie în pace într-o oarecare, dintr-o oarecare şi cu o oa- 
recare parte a lucrurilor în care există sau a lucrurilor din care este compus, 
altfel nu ar putea exista deloc”. 

Naturalitatea păcii şi a socialităţii poate fi distrusă în manifestările sale, dar 
nu poate fi eliminată: „Totuşi, nimeni nu poate să nu iubească pacea. Nimeni 
până acum nu a avut o natură aşa deformată încât să se piardă şi ultimele semne 
ale naturii”%. 

Dorinţa de perpetuare, de împlinire a lipsei în ființă este compromisă de 
două atitudini care caracterizează natura umană separată de Dumnezeu: pe de 
o parte, este metus amitendi”, teama de a pierde şi acel puţin care este, iar pe 
de altă parte, este appetitus habendi, care îi face pe oameni să caute bogății, 
onoruri şi faimă. Mândria se hrăneşte din teamă şi din angoasă. 

De aceea, chiar dacă este fundamentată în condiţia ontologică a naturii 
umane, în precaritatea fiinţei sale, socialitatea nu se realizează fără implicarea 
celorlalte două dimensiuni fundamentale: raţiunea și iubirea. Socialitatea 
umană nu este un simplu „a sta împreună” pentru a-şi asigura supraviețuirea, 
asemenea animalelor, ci este mult mai mult. 


23 De civ. Dei 12, 27, 1. 
24 G. LETTIERI, Il senso della storia, 90. 
25 De civ. Dei 19, 12, 3. 
2% De civ. Dei 19, 12, 2. 
27 Confessiones 2, 5, 1. 

b) Definiţia poporului 


Două sunt definițiile pe care sfântul Augustin le foloseşte pentru a exprima 
natura poporului, considerat elementul constitutiv al tuturor conceptelor care 
desemnează dimensiunea politică a societăţii: civitas, regnum, respublica. 

Prima definiţie este luată din Cicero, care în lucrarea De Republica „stabi- 
leşte că poporul nu este un oarecare grup de indivizi, ci un grup asociat prin 
acceptarea aceluiași drept (iuris consensu) şi prin urmărirea aceloraşi interese 
(utilitatis comunione)”%. Deşi definiția aceasta, care face din dreptate ius, fun- 
damentul existenţei unui popor, îi este foarte utilă apologiei sfântului Augus- 
tin, care demonstrează că Imperiul Roman nu a fost niciodată un popor şi un 
adevărat stat, pentru că nu a avut niciodată adevărata dreptate, care este 
Cristos,” el propune o altă definiţie: „Poporul este grupul unei mulțimi raţio- 
nale asociate în mod armonios în comuniunea lucrurilor pe care le iubeşte”*. 

Pentru sfântul Augustin, socialitatea nu se reduce doar la dimensiunea on- 
tologică, ci se umanizează, articulându-se prin mecanismele rațiunii şi ale vo- 
inței, devenind societate, întâlnire personală, în care omul se realizează şi se 
exprimă pe sine. Unităţii în ființă, care în mod natural tinde către socialitate, 
îi corespunde unitatea în rațiune şi în iubire. 


c) Raționalitatea 


Asocierea oamenilor diferă de cea a animalelor tocmai pentru că este ghi- 
dată de o alegere rațională care alege o finalitate comună şi decide să o urmeze. 
Raţionalitatea este capacitatea omului de a descoperi în fiecare eveniment și în 
fiecare ființă raţiunea existenţei sale, de a pune în ordine multiplicitatea exis- 
tenţei, de a o sustrage cazualităţii şi dezordinii. Conceptul fundamental de la 
care sfântul Augustin pleacă şi la care se întoarce în mod constant este acela de 
ordine. Ordinea este „orânduirea rațională a Universului”, semnul actului cre- 
ator care îi dă fiecărei fiinţe propria „formă şi măsură”*!. Pacea, pe care socia- 
litatea o urmăreşte, se identifică cu armonia ordinii. 


28 De civ. Dei 2, 21, 2. Din CICERO, De rep. 3, 37, 50. 

* De civ. Dei 2, 21,4. 

% „Populus est coetus multitudinis rationalis rerum quas diligit concordi communione 
sociatus”. 

* Toate ființele, pentru faptul că sunt şi prin asta au propria măsură, propria formă şi o 
determinată pace cu ele însele, sunt bune... pentru că datorită divinei providenţe tind spre 
acel rezultat pe care ordinea raţională a Universului îl implică (De civ. Dei 12, 5). 

Pacea corpului este, aşadar, proporția ordonată a părţilor, pacea sufletului irațio- 
nal este ordonata echilibrare a instinctelor, pacea sufletului rațional este acordul 
dintre gândire şi acțiune, pacea trupului şi a sufletului este viaţa ordonată şi sănă- 
tatea, pacea omului în devenire cu Dumnezeu este ascultarea ordonată de credință 
în supunere față de legea eternă, pacea oamenilor este armonia conformă ordinii, 
pacea casei este armonia ordonată a celor care trăiesc în ea, între cel care porun- 
ceşte şi cel care ascultă, pacea statului este armonia ordinii între cei care porun- 
cesc şi cei care ascultă, pacea cetăţii cereşti este unirea ordonată şi armonioasă în 
mod deplin a fericirii cu Dumnezeu şi împreună în Dumnezeu; pacea Universului 
este armonia ordinii”. 


Împlinirea păcii necesită, aşadar, capacitatea omului de a alege şi de a se 
adecva, de se însera cu propria ordine, în ordinea universală, și este misiunea 
rațiunii de a face discernământul. 

Însă aşa cum în ființă omul face tragica experiență a morții, tot aşa, în cu- 
noaştere experimentează eroarea. Profundei dorinţe de eternitate îi corespunde 
dorința profundă de Adevăr, a acelei puteri de a asuma în toată amploarea sa 
orizontul ordinii care depăşeşte capacitatea umană. 

În acest interval dialectic, între ceea ce doreşte şi ceea ce experimentează, 
se consumă drama refuzului. Închis în sine, omul se perverteşte în propria 
imperfecţiune, se blochează în orgoliu şi reduce această „ierarhie obiectivă a 
fiinţei” în limitele existenței umane. Omul face din sine propriul scop, criteriul 
adevărului, relativizând astfel eternitatea Adevărului. 

Pentru a învinge reducționismul orgoliului uman, Dumnezeu intervine cu 
darul credinţei, oferă o nouă viziune care nu distruge rațiunea, ci o face mai 
puternică. Credinţa este deschiderea către un adevăr ascuns, dar sigur, care 
hrăneşte dorința raţiunii de a-l pătrunde tot mai mult. 

Fragilitatea raţiunii nu este doar o experienţă speculativă a sfântului Au- 
gustin, ci este însăşi istoria vieții sale, a tulburatei căutări a Adevărului şi a 
certitudinii, şi a mântuirii sale prin convertire şi prin îmbrățişarea credinţei. 
Rezumată în câteva cuvinte, se poate spune că experiența sfântului Augustin 
„se reduce tocmai la descoperirea umilinţei. Eroarea raţiunii este legată de 
corupția inimii datorată orgoliului. Omul găseşte adevărul fericit doar când 
înclină inteligenţa în fața credinţei şi voinţa harului, în umilință’. 

În mărturisirea propriei radicale indigenţe şi în invocarea plină de încredere 
a lui Dumnezeu, omul poate recupera sensul suferinţei sale, prin care doar 


32 De civ. Dei 19, 13, 1. 
* E, GILsoN, Introduzione allo studio di sant Agostino, 264. 

poate ajunge la Dumnezeu. Aceasta este interioritatea, a fi in corde meo coram 
te in confessione”. 


Cel care, însuflețit de fervoarea Duhului Sfânt, a deschis ochii către Dumnezeu şi, 
iubindu-l, a devenit conştient de propria mizerie şi, dorind, dar neputând ajunge 
la el, priveşte în sine în lumina lui Dumnezeu și se descoperă pe sine şi dobândeşte 
astfel certitudinea că boala sa este incompatibilă cu puritatea lui Dumnezeu, acela 
simte mângâiere plângând şi implorând îndurarea divină, până când se va elibera 
de toată mizeria şi, rugându-l cu încredere, după ce a primit prin har garanţia 
mântuirii în numele Fiului său, unicul Salvator şi Luminător ar omului. 

Pe acela care este atât de lipsit şi cunoaște acea suferință ştiinţa nu-l umple de 
mândrie, pentru că îl edifică caritatea. Căci a preferat o ştiinţă altei ştiinţe, a pre- 
ferat să cunoască propria slăbiciune decât ultimele limite ale Universului, funda- 
mentele pământului sau ale cerului. Ajungând la această ştiinţă, a crescut şi dure- 
rea, durerea exilului care vine din nostalgia patriei sale şi a fericitului ei creator, 
Dumnezeu său!*?. 


c) Iubirea 


Al doilea concept esenţial pentru definirea poporului în sfântul Augustin 
este verbul diligere, a găsi delectarea, a iubi. Este iubirea cea care generează 
concors omnium, adunarea oamenilor într-o unitate socială. 

Socialitatea naturală a omului comportă datorită raţionalităţii sale necesi- 
tatea unei alegeri. Această decizie pentru un scop comun se naşte din iubire. 
Pentru sfântul Augustin, adevărul nu este doar înţelegerea, ci un bine care se 
posedă, este „înţelepciunea beatifică” Gândirea este suficientă pentru a vedea, 
dar nu este suficientă pentru a iubi, deoarece iubirea este dorinţă, iar dorința 
nu aparține gândirii ca atare. Este sufletul întreg care iubeşte ceea ce gândirea 
contemplă şi această iubire iluminată de rațiune îi permite să atingă propriul 
scop: nu doar să-l cunoască, ci să-l trăiască, deoarece iubirea acționează trans- 
formându-l pe cel care iubeşte după imaginea celui iubit. 

Prin integrarea iubirii, a voinţei, în triada fundamentală a naturii umane, 
sfântul Augustin atinge punctul culminant al antropologiei sale: fiinţa, raţiu- 
nea şi voința. Fiecare facultate nu e decât o latură expusă a celorlalte două. 
Fiinţa este, aşadar, voinţa ordinii, care are nevoie pentru a se realiza de iubire 
şi de rațiune; inteligenţa este înțelegerea unei ordini care se poate afirma datorită 


3t Confes. 10, 1, 1. 
35 De Trin. 4,1. 


PRINCIPII PENTRU O ANTROPOLOGIE POLITICĂ ÎN „DE CIVITATE DEI” 49 


fiinţei şi a iubirii; iubirea este dorinţa de cunoaștere şi de ființă care tinde spre 
cele de sus*€. 

Rănită în ființă şi limitată în rațiune, natura umană experimentează şi în 
iubire drama propriei imperfecțiuni. Aşa cum în rațiune omul poate depăşi 
limitele prin credinţă, la fel, şi în iubire omul se poate limita la sine sau se poate 
lăsa purtat către suprema fericire pe care dorinţa de eternitate o hrăneşte con- 
tinuu. 

Două sunt, aşadar, direcţiile spre care forța voinţei (pondus) direcționează 
existența umană. Doctrina celor două iubiri este teza centrală a întregii opere 
De civitate Dei: 


Două iubiri, aşadar, au dat naştere la două cetăţi, celei pământeşti - iubirea de sine 
până la indiferența față de Dumnezeu şi celei cereşti — iubirea de Dumnezeu până 
la indiferența față de sine. Aceea se mândreşte în sine, aceasta în Dumnezeu. Aceea 
caută gloria oamenilor, pentru aceasta, cea mai mare glorie este Dumnezeu mar- 
tor al conştiinţei. Aceea îşi înalță capul în mândrie, aceasta îi spune lui Dumnezeu: 
„Tu eşti gloria mea şi pentru că ridici în înălțimi mintea mea””. 


Un aspect important al iubirii pentru sfântul Augustin este dimensiunea sa 
socială şi istorică. Mândria care îl separă pe om de Dumnezeu duce şi la sepa- 
rarea omului de semenii săi: prin păcat Eva devine aliud, devine un altcineva 
față de Adam. Eva este acuzată de Adam, fapt ce arată separarea acelei „unități 
fidele fondate pe iubire curată” în două conștiințe străine una de alta, cu mo- 
tivaţii şi voințe contrastante şi mincinoase. 

Această tensiune alienantă, experimentată deja în nucleul cel mai intim al 
societăţii, acela al familiei, se intensifică în nivelurile sale superioare: cetatea şi 
lumea întreagă. Socialitatea naturală, fragilă şi superficială, fondată doar pe 
instinctul de supraviețuire, de consolidare în ființă, se edifică în amor sui prin 
ostilitate şi prin război, prin dorinţa de a-l cuceri pe celălalt. Suspiciunea şi 
incapacitatea de a-l cunoaște pe celălalt, teama de a se pierde şi dorinţa de a 
deveni puternic devin libido dominandi, voinţa de a-i sacrifica pe ceilalți pen- 
tru sine însuși. 


%6 Cf. Confes. 13, 11, 12: „Mă refer la existenţă, la cunoaştere şi la voința umană. Eu exist, 
ştiu şi voiesc; exist ştiind şi voind, ştiu că sunt şi că voiesc, vreau să exist şi să ştiu. Cât este de 
intim unită viaţa în aceste trei facultăţi, şi cum împreună sunt o unică viaţă, o unică cunoaş- 
tere şi o unică esență; şi cum nu se poate face nici o distincţie între ele chiar dacă ea există, să 
înţeleagă cine poate”. 

37 De civ. Dei 14, 28. 

Ce înseamnă, de fapt, iubirea pentru atâtea lucruri inutile şi nocive? Din ea provin 
preocupările pline de griji, tulburările, suferințele, teama, bucuriile nebune, dis- 
cordiile, scandalurile, războaiele, trădările, duşmăniile, înşelăciunea, linguşirea, fur- 
turile, răpirile, mândria, ambiția, invidia, crimele, cruditatea, fărădelegea, nedrep- 
tatea, luxuria, neruşinarea, destrăbălarea, adulterul, violențele de tot felul, 
nerușinarea... şi oricare alt tip de răutate, care nu-mi vine acum în minte, dar care 
nu dispare din viața omului în timp. Ca să fim corecţi, ele sunt din vina oamenilor 
răi, dar provin din acea rădăcină a erorii şi a iubirii pervertite, în care se nasc fiii 
lui Adam”. 


Pe de altă parte, amor Dei, umilinţa, care se realizează prin sacrificiul de 
sine, se răsfrânge şi asupra celorlalți. Pentru omul spiritualizat prin adeziunea 
sa la structura ordonată a binelui suprem, purtat în iubire până la capacitatea 
sa cea mai înaltă, până la Dumnezeu, celălalt nu mai reprezintă un suspect, un 
pericol, ci devine el însușii un egal în valoare şi în demnitate. 

Unitatea nu mai este cucerită, ci dăruită; omul nu se mai ridică prin sine 
către Unul, ci, invocându-l cu umilință, este primit împreună cu fraţii săi în 
Unul, în unitatea originară. Diversitatea conflictuală este anulată, plinătatea 
ontologică şi existenţială nu se realizează prin subjugarea celorlalți, ci prin a fi 
împreună, făcând loc celuilalt în sine se creşte şi se devine capabili de Dumnezeu. 

Cucerirea bunătăţii nu se diminuează dacă se adaugă şi rămâne şi un altul, 
mai mult, bunătatea este o cucerire pe care caritatea personală a tuturor o 
atinge printr-o extindere egală cu participarea. Nu va atinge bunătatea acela 
care vrea să rămână singur, ci, dimpotrivă, o va atinge în măsura în care va fi 
alături de ceilalți”. 


2.3. Dimensiunea istorică: statul, „civitas hominis”, „civitas Dei” 


Dimensiunea politică a naturii umane, analizată până acum în structura 
celor trei principii fundamentale - fiinţa, iubirea şi rațiunea —, de la nivelul 
ontologic la cel existenţial, poate fi acum analizată şi într-un ultim nivel, acela 
al concretizării ei în instituţiile pe care le produce istoria. 

Din ceea ce omul este şi din ceea ce devine se poate înțelege mai bine ceea 
ce el realizează. Structura ontologică se exprimă în manifestarea sa existențială 
şi devine vizibilă în concretul istoriei. Sfântul Augustin nu este doar un mistic 
şi un fin psiholog, conceptele sale nu rămân la un nivel abstract, ci este şi un 


38 De civ, Dei 22, 22, 1. 
39 De civ. Dei 15,5. 

erudit cunoscător al istoriei, pentru ale cărei instituţii apărute de-a lungul tim- 
pului se străduieşte să dea un sens. 

Cele două cetăţi analizate până acum în originea lor interioară nu au doar 
o valoare mistică sau escatologică şi, chiar dacă nu se pot identifica şi nu se pot 
închide total în limitele istoriei, sunt vizibile în timp”. 

Pentru a înţelege concret realitatea celor două cetăţi, trebuie evitate două 
extreme: eroarea de a identifica cetatea lui Dumnezeu cu Biserica şi cetatea 
oamenilor cu statul, iar pe de altă parte, eroarea de a reduce istoria lor concretă 
şi lupta între păgânism şi creştinism doar la nivelul conştiinţei personale, fără 
a recunoaște dimensiunea lor socială și politică“. 


a) Statul 


Socialitatea devine politică prin lege, prin ierarhia drepturilor şi ale obliga- 
ţiilor. Fiecare nivel al socialității umane este marcat de această dimensiune 
politică: 

Urmează, aşadar, că pacea familiei este legată de pacea civilă, adică armonia ordo- 

nată în a asculta şi a porunci a familiei este legată de armonia ordonată în a ascul- 

ta şi a porunci a cetățeanului. De aceea, se cuvine ca tatăl familiei să preia din le- 
gea statului dispoziţiile prin care să controleze propria familie, astfel încât să se 
armonizeze cu pacea statului“. 


Atât de mult dorita pace, care este rodul ordinii, este realizată prin aceste 
mecanisme politice, deoarece natura coruptă a omului trebuie să fie discipli- 
nată şi instruită pentru a nu cădea în destrămare. Chiar dacă legea, înrădăci- 
nată în conștiință, nu poate condiţiona voinţa interioară, cel puţin poate să 
menţină prin disciplina impusă ordinea exterioară, împiedicând şi pedepsind 
manifestările voinţei celor răi. 

Realitatea naturală a statului corespunde realității omului decăzut, în starea 
paradiziacă statul este împotriva naturii. O ființă rațională în starea ei de per- 
fecţiune nu ar avea nevoie de lege, de interziceri şi de disciplină impuse de 
autoritatea politică. Datorită păcatului rațiunea nu mai poate stăpâni pe de- 
plin nici voinţa şi nici corpul. De aceea, este necesară o nouă ordine naturală. 


* Cf. G. LETTIERI, Il senso della storia, 115 — 118. Aici autorul critică interpretarea lui R. 
A. Markus, care pe linia tradiţiei protestante accentuează dimensiunea subiectivă, interioară, 
a celor două cetăţi augustiniene, în ciuda obiectivării lor istorice în timpul păgânismului și în 
cel al Bisericii. 

1 G. LETTIERI, Il senso della storia, 57. 

* De civ. Dei 19, 16. 

Vrea ca fiinţa raţională, creată după imaginea sa, să fie stăpână doar asupra crea- 
turilor lipsite de rațiune, nu omul asupra omului, ci omul asupra animalelor. De 
aceea, drepţii Vechiului Testament au fost făcuţi păstori de turme, şi nu regi peste 
oameni, şi prin acest lucru Dumnezeu ne arată care este ordinea creatului şi ce a 
devenit pedeapsa pentru păcat”. 


Privit din acest punct de vedere, statul nu este o realitate diabolică, dar nici 
nu poate fi considerat o încarnare a sacrului, ci, mai degrabă, statul, ca garan- 
ţie a păcii pământeşti şi a bunurilor materiale, poate fi considerat 


ca o realitate naturală premorală, a cărui funcţiune se exercită în sfera exigenţelor 
temporale ale omului, de care are grijă pentru a-i asigura o existență sigură şi or- 
donată. În ordinea politică individul găsește, aşadar, siguranţa exterioară, care ră- 
mâne totuşi provizorie şi precară, însă legea statului nu este şi o garanție a mora- 
lităţii, care depinde doar de libera sa alegere“. 


b) Uti et frui 


Statul nu numai că nu este un rău, ci este un bine, un bun necesar întrucât 
răspunde acestei exigenţe fundamentale a naturii umane: aceea de a asigura 
pacea socială, ordinea fără de care omul s-ar pierde. 

Oricum, pacea autentică pe care omul o doreşte, „singura pace a creaturii 
raționale, trebuie recunoscută doar aceea care vine din unirea cu Dumnezeu 
şi în Dumnezeu”, care nu poate fi obținută în condiția pământească, ci doar în 
plinătatea vieţii, în eternitate. Dorinţa acestei păci îl face pe om peregrin pe 
acest pământ către cetatea cerească. 

Şi totuşi, acest lucru nu înseamnă că lumea, cu instituţiile ei, trebuie dispre- 
ţuită sau dată pierzaniei. În ordinea recomandată de sfântul Augustin, atitudi- 
nea omului nu trebuie să fie aceea de abandon total al dimensiunilor inferioare 
pentru a le atinge pe cele superioare, ci trebuie să aibă o dublă atitudine: uti şi 
frui; de a se bucura şi de a se folosi. Dublă este natura actelor umane: se bucură 
de ceea ce este considerat scop şi se foloseşte de ceea ce este doar un mijloc”. 

Folosirea binelui necesar pentru pace, a statului care o menţine, este comu- 
nă tuturor oamenilor, diferă însă scopul pentru care acest mijloc este folosit: 
în timp ce pentru amor sui cetatea pământească şi pacea ei sunt un scop în 


+3 De civ. Dei 19,5. 

4t S, COTTA, La città politica di S. Agostino, 133. 

15 «Godere infatti di una cosa è aderire ad essa con amore, mossi dalla cosa stessa. Vice- 
versa il servirsi di una cosa è riferire ciò che si usa al conseguimento di ciò che si ama, supposto 
che lo si debba amare. Per cui, un uso illecito è da chiamarsi abuso o uso abusivo» (De doct. 
Christ. 1, 4, 4). 

sine, iar statul care o realizează capătă o valoare absolută, pentru amor Dei, 
această pace este un scop relativ, de care trebuie să se folosească, dar nu să se 
mulțumească doar în el. 

Pentru sfântul Augustin, zoon politikon nu reprezintă ca pentru greci plină- 
tatea umană, ci, dimpotrivă, este expresia condiției sale degradate, exigența 
continuei sale disciplinări. Statul şi politica nu-i pot da omului plinătatea feri- 
cirii pe care natura sa o cere. Însă în dinamismul care-l îndreaptă către împli- 
nirea escatologică poate realiza deja, purificat fiind de iubirea lui Dumnezeu, 
ceea ce politica încearcă să corecteze în natura umană cu ajutorul legilor. 


c) Cetatea pământească 


Cetatea pământească este cetatea „oamenilor care vor să trăiască în pace în 
trup”, în timp ce cetatea cerească „este cetatea oamenilor care vor să trăiască în 
pace în spirit”. 

A trăi în trup, în carne, trebuie înţeles, în conformitate cu teologia sfântului 
Paul, nu în semnificaţia obişnuită de viaţă materială sau senzuală, ci în acea 
dimensiune mai amplă de „viață umană”, în integritatea sa de suflet şi trup, dar 
închisă doar în imanenţă, într-un orizont de aspirații şi de interese temporale 
şi pământeşti. Această închidere într-un umanism radical imanent îl face pe 
sfântul Augustin să declare această cetate civitas terrena sau diaboli, deoarece 
omul se face asemenea diavolului atunci când trăieşte după sine”. 

Răsturnând dreapta ordine a ființei, omul în mândrie se absolutizează pe 
sine, divinizându-se. Însă această atitudine este doar o iluzie. Imitarea perversă 
a unicului şi adevăratului Dumnezeu se transformă în mizeria alienării: 


Neliniştiţi pentru propria putere, ca şi cum ar fi un bine pentru ei înşişi, au decă- 

zut de la binele suprem la bunurile particulare, şi înlocuind prin ostentaţia orgo- 

liului eternitatea însăşi, prin înşelăciunea minciunii adevărul cel mai sigur, prin 
plăcerea discordiei unitatea carităţii, au devenit mândri, mincinoşi şi purtători de 
mânie“. 

Căutând propria fericire în unitatea socială, făcând din politică scopul ul- 
tim, iubindu-se pe sine, omul consacră ca obiect al iubirii sale propria finitu- 
dine. Creat în timp şi cu timpul, pentru om, moartea, eroarea şi suferința sunt 
limitele de netrecut fără deschiderea către eternitate. Doar transcendența, 


46 De civ. Dei 14, 1. 
+7 De civ. Dei 14, 4. 
48 De civ. Dei 12, 1, 2. 

deschiderea umilă către prezenţa personală a lui Dumnezeu, îl salvează pe om 
de neliniştea căutării propriei împliniri. 

În timp ce păgânismul, şi mai mult ateismul, dizolvă subiectul, individul, 
fiecare persoană, în obiectivitatea eternă și indiferentă a unei abstracțiuni 
(Unul plotinian, eterna reîntoarcere, statul ca scop în sine, ideologiile), cre- 
dinţa creştină crede în promisiunile unui Dumnezeu personal. Dumnezeul 
creştinilor nu se interesează nici de umanitate, nici de istorie, ci se interesează 
de omul în umanitate, de fiecare în istorie. Fiecare individ este o creatură spi- 
rituală a lui Dumnezeu, făcut după propria imagine, care este, cunoaşte, iubeşte, 
doreşte şi alege; această creatură are deci o demnitate incomparabilă cu idolii 
absurzi ai umanităţii, abstracții imaginare, care îi devorează pe creatorii lor. 


d) Cetatea lui Dumnezeu peregrină 


Cetatea lui Dumnezeu, în schimb, este societatea acelora care, după ce l-au 
ales cu umilință pe Dumnezeu ca scop al vieţii încă de pe pământ, l-au ajuns 
pe deplin în fericirea eternă. 

Dar acest lucru nu înseamnă o pierdere de sine sau uitarea de lume, nu 
înseamnă anihilarea dimensiunilor inferioare ale ordinii creaturilor, inclusiv a 
statului, ci înseamnă o continuă aspirație către cele de sus. Atâta vreme cât 
atracția (pondus) iubirii se îndreaptă către Dumnezeu, garanţia adevăratei fe- 
riciri, viața oamenilor este pătrunsă de caritatea care transformă ordinea rătă- 
cită din cauza întunecării rațiunii în ordinea iubirii (ordo amoris), adică ordi- 
nea iluminată și susținută de credinţa şi de harul divin. Iubirea nu suprimă 
rigiditatea legii, ci o completează şi o implementează, transformându-se astfel 
într-un fel de ferment al societăţii creştine, a cărei coeziune spirituală are o 
valoare superioară simplei ascultări a poruncii”. 

Iubirea ordonată, fiind dorința către transcendenţă, către împlinirea eterni- 
tăţii, nu mai este supusă fluctuaţiilor pasiunilor şi are capacitatea să fixeze ra- 
ţiunea pe structura dreaptă a ordinii divine. 

Adevărul condiţiei umane, scopul său orientat în ordinea cetății divine, 
este proiectat către o realizare transcendentă, dincolo de timp şi de istorie, şi 
totuşi, este un proiect ce se trăieşte în timp ca „un petic de cer pe pământ”“, 
reprezintă un principiu de orientare, de ordine şi de evaluare, fundamentat 
într-un optimism profund. Civitas Dei nu este o utopie, ci este, mai degrabă, 


* R. BODEI, Ordo amoris, 11. 
5° G, Cunrco, Bloch e Moltmann. Utopia e speranza, 160. 


PRINCIPII PENTRU O ANTROPOLOGIE POLITICĂ ÎN „DE CIVITATE DEI” 55 


manifestarea unei transcendenţe intim prezente, gata să transforme prezentul 
imediat. 

Împlinirea totală a Cetăţii lui Dumnezeu rămâne pentru sfântul Augustin o 
realitate escatologică. Misiunea sa nu este aceea de a realiza aici, pe pământ, 
ceea ce doar în eternitate poate primi, dar nici nu este o simplă așteptare. 
Această cetate este peregrină, este în călătorie şi împărtăşeşte cu toți oamenii 
condiția muritoare. Misiunea sa este aceea de a face mai dreaptă, mai apropiată 
de adevăr ordinea naturală în lumina ordinii pe care o contemplă în Dumnezeu. 


Așadar, și cetatea cerească în acest exil se bucură de pacea pământească, ocroteşte 
şi doreşte, în măsura în care nu lezează sentimentul religios, acordul dintre oa- 
meni în ceea ce priveşte bunurile legate de bunul mers al acestei lumi şi subordo- 
nează pacea pământească celei creşti. Doar în ea este adevărata pace, deoarece 
singura pace pentru creatura raţională trebuie să fie unitatea armonioasă şi per- 
fect ordonată, avându-l pe Dumnezeu scopul suprem şi avându-ne unii pe alții în el”. 


Eliberat de angoasa finitudinii, transformând neliniştea în dorinţă, trecând 
de la disperare la speranţă, creştinul, omul care are „sentimentul religiei”, al 
deschiderii către transcendență, reuşeşte, în sfârșit, să privească senin spre 
sine şi spre lume, pentru a o proteja de rătăcirea şi distrugerea acelora care se 
privesc doar pe ei înşişi. 


3. Interpretarea istoriei 


Sfântul Augustin distinge şase etape ale evoluţiei omului şi, la fel, şase sunt 
etapele evoluţiei istoriei umane, pe care o aseamănă celor şase zile ale creaţiei: 
a şasea epocă este aceea care îi urmează lui Cristos, iar a şaptea va fi epoca 
eternității, simbolizată de cea de-a şaptea zi în care Dumnezeu s-a odihnit, iar 
cetatea lui Dumnezeu se va odihni în el. A şaptea zi nos ipsi erimus”. 

EI relatează istoria acestor epoci în lumina principiului fundamental al ce- 
lor două cetăți. „Timpul în întregime sau, mai bine zis, seria de epoci în care 
indivizii se succed dispărând prin moarte şi adăugându-se prin naştere repre- 
zintă evoluţia istorică a celor două cetăți despre care vorbim”*. 

Protagonistă în această împletire mistică este cetatea lui Dumnezeu, care se 
maturizează de-a lungul timpului asemenea maturizării umane. De la Adam 
până la potop este perioada copilăriei, de la fiii lui Noe până la Abraham trăieşte 


51 De civ. Dei 19, 7. 
52 De civ. Dei 22, 30, 5. 
53 De civ. Dei 15, 1. 

adolescenţa; tinereţea soseşte o dată cu timpul lui David şi maturitatea o dată 
cu creștinismul. Istoria, adevărata istorie, este istoria mântuirii, în care cetatea 
lui Dumnezeu se prefigurează în imagini, archetipos, pe fundalul evoluţiei ce- 
tății pământeşti. 
Distinctă între celelalte popoare, trebuia să fie prefigurate şi prevestite toate acele 
evenimente care, prin inspirația Duhului Sfânt, priveau viitorul acestei cetăţi, a 
cărei domnii va fi veşnică, şi a fondatorului său, Isus Cristos. Însă nu trebuia trecută 
sub tăcere cealaltă societate umană, pe care o numim cetatea pământească, cu 
dorința ca în comparaţie cu ea să strălucească şi mai mult cetatea lui Dumnezeu". 


Confruntarea istorică între cele două cetăţi nu este însă de natură ontologică. 
Perspectiva augustiniană nu este maniheistă, ca o luptă între două principii: 
binele şi răul. Istoria reprezintă evoluţia omului în timp, care rămâne darul lui 
Dumnezeu pentru toţi oamenii. 

Omul, marcat de neliniște şi de dorinţa de a vindeca umanitatea rănită de 
păcat, păşeşte în istorie căutând absolutul condiţiei sale, unitatea primordială. 
Doar din acest moment se despart cele două cetăţi între aceia care se închid în 
imanenţă, glorificând în mândrie propria existenţă, şi aceia care primesc cu 
umilință gloria lui Dumnezeu, prin credință. 

Există o singură dorinţă şi un singur Dumnezeu care-l cheamă pe om către 
sine şi sunt două moduri de a trăi această condiţie ontologică. În acest sens, 
civitas Dei nu este nimic în raport cu pozitivitatea cetăţii lui Dumnezeu, ci vor- 
beşte şi ea, chiar dacă în manieră răsturnată, de prezența şi de căutarea lui 
Dumnezeu. 

Pentru sfântul Augustin, acest parcurs dublu al umanităţii ajunge la expre- 
sia maximă în structurile temporale ale epocii sale. Pe de o parte, Imperiul 
Roman, cea mai grandioasă încercare a omului de a realiza gloria sa în timp şi 
dramatica sa cădere ca mărturie a vanităţii pretențiilor sale; pe de altă parte, 
Biserica, comunitatea acelora care-l primesc pe Cristos ca unic mediator, ca- 
pabil să-i dea omului gloria lui Dumnezeu. 


a) Biserica între „civitas Dei” şi „civitas terrena” 


Prin întruparea lui Cristos, cetatea lui Dumnezeu, prefigurată în diferitele 
personaje ale Vechiului Testament - patriarhii, regii, profeţii şi oamenii sfinți 
care au trăit aşteptând promisiunile mesianice —, dobândeşte realitate istorică. 
Eliberarea din lanţurile păcatului nu este doar o realitate interioară, ascunsă în 


54 De civ. Dei 15,8, 1. 

interioritatea conştiinţei, ci este, înainte de toate, un proces de mântuire isto- 
ric, universal şi obiectiv, vizibil în extraordinara răspândire a Bisericii şi, mai 
ales, în schimbarea cultelor păgâne cu singurul, adevăratul şi mântuitorul cult 
al creştinilor. 


Cristos, care prin doctrina sa mântuitoare interzice adorarea zeilor falși şi minci- 
noşi şi denunţă cu autoritate divină periculoasele criminale pasiuni umane, trep- 
tat îşi salvează familia proprie şi o sustrage lumii care se ruinează în vicii. Prin ea 
va fonda o cetate eternă cu adevărat glorioasă, nu datorită strălucirii înşelătoare a 
orgoliului, ci prin judecata adevărată”. 


Dacă în timpul păgânismului nu era posibilă separarea, în conceptul de 
civitas terrena, manifestarea istorică a realităţii păcătoase a cetăţii diavolului, 
acum, în timpul creştin al civitas Dei peregrina, se poate distinge cetatea pă- 
mântească, realitatea vizibilă care continuă să-i adune împreună pe cei răi, de 
istorica, pământeasca şi vizibila civitas terrena, statul, entitate politică necesară 
pentru conservarea existenţei. 


Ideea de civitas terrena pierde din sensul ei radical. Aceasta se datorează faptului 
că atât statul din Vechiul Testament, cât și statul creştin sunt considerate civitas 
terrena, dar nu mai pot fi considerate civitas diaboli. De aici şi schimbarea de per- 
spectivă a conceptului de civitas terrena, care va duce în timp la o concepţie pozi- 
tivă a Statului“. 


Pentru sfântul Augustin, timpul răscumpărării rămâne tot timp, semn al 
condiţiei de creatură a omului, în care rămân durerea şi moartea ca pedeapsă 
pentru păcate. Mântuirea sa finală se va realiza doar în eternitate. Mântuirea 
este, aşadar, această capacitate de a citi şi de a accepta prin credinţă situaţia 
actuală, îndreptând privirea către realitățile viitoare, nu într-o simplă aşteptare, 
ci în călătorie, în peregrinatio, care dă istoriei umane un dinamism nou. Ceta- 
tea lui Dumnezeu trăieşte în credinţa care întăreşte capacitatea de cunoaștere 
a omului fără a atenta la libertatea sa. 

Fiind credinţa elementul distinctiv, un act de natură interioară, separaţia 
între cele două cetăţi trece prin conştiinţa omului. Identitatea fiecărei cetăți se 
găseşte în raportul pe care fiecare îl stabileşte cu transcendenţa. Chiar dacă se 
vorbeşte despre două tipuri de societate umană, criteriul lor ultim de diferen- 
tiere este metaistoric. 

Aminteşte-ţi că şi printre dușmani se ascund viitorii noştri concetățeni. Să nu 
crezi că este fără rost ca înainte de a ajunge la ei ca tovarăşi trebuie să-i suporţi ca 
adversari. La fel, sunt între ei chiar şi dintre aceia pe care cetatea lui Dumnezeu îi 
primeşte în mijlocul ei cât timp este peregrină pe acest pământ, deoarece participă 
la aceleași sacramente, dar care nu vor fi cu ea în eternitatea fericită a sfinţilor. 
Printre ei unii sunt cunoscuți, alții sunt ascunși. Și aceştia nu au nici un scrupul în 
a murmura împreună cu noi împotriva duşmanilor lui Dumnezeu, al cărui sacra- 
ment îl au în faţa ochilor, pentru ca, după, să umple cu ei teatrele, iar apoi cu noi 
Bisericile. Dar trebuie să ne preocupăm mai puţin de atacurile lor, chiar dacă se 
comportă astfel, dacă printre ei duşmanii noştri cei mai aprigi se ascund prieteni 
care încă nu se cunosc pe ei înşişi. Într-adevăr, cele două cetăți sunt în această 
scurgere a timpului amestecate între ele, până când nu vor fi separate de ultima 
judecată”. 


Conceptul de permixtio, de amestec între cele două cetăţi, se referă la aceia 
care se află în Biserică. Cei care rămân în afară aleg să rămână în mundus dam- 
natus, extern Bisericii şi ostil acesteia. Ei pot fi consideraţi mântuiţi şi deci se 
poate vorbi despre permixtio şi în afara Bisericii, doar ipotizând viitoarea lor 
participare autentică în Biserică. 

Biserica în structura sa obiectivă este semnul vizibil al noii cetăţi a lui Dum- 
nezeu, chiar dacă nu se identifică în mod deplin cu ea din cauza acelora care 
aderă la ea doar formal, inima rămânându-le legată de cele pământeşti. Alege- 
rea interioară a credinței în Cristos nu este suficientă pentru mântuire. Este 
necesară şi participarea socială la caritas şi la unitas catolice, este necesară 
acceptarea cu umilință a unirii în corpul mistic al lui Cristos şi în Duhul său. 

În același timp însă, „apartenenţa la Biserică este o condiţie necesară, dar 
nu suficientă, pentru a fi cetățeni ai cetăţii cereşti”. Este necesară credința 
autentică, acea orientare interioară care se supune cu umilință adevărului di- 
vin, şi este înălțată prin har în iubirea Adevărului suprem. „Civitas Dei pere- 
grina devine astfel imaginea istorică şi eclezială a inteligenţei convertirii şi, în 
acelaşi timp, a convertirii inteligenţei” ”. 

Conceptul augustinian de Biserică nu se reduce doar la obiectivitatea sa- 
cramentală, aşa cum va tinde să facă Biserica Evului Mediu, nici la exaltarea 
donatistă a unei comunități de sfinți puritane, deja realizată în timp datorită 
separării ei de lume. 

„Putem spune că secretul escatologiei augustiniene stă în complexitatea ra- 
portului dintre subiectivitate (credinţa interioară, umila mărturisire a proprii- 
lor limite şi păcate) şi obiectivitate (disciplina iubirii, caritatea, darul unităţii 
lui Dumnezeu prin comuniunea sacramentală); adevăratul creştin este acela 
care interiorizează darul obiectiv”. 


b) Raportul între Biserică și stat 


Inaugurarea cetăţii lui Dumnezeu pe pământ dobândeşte forma vizibilă şi 
imperfectă în biserică, însă nu înseamnă că își asumă și o valoare politică. 
Misiunea Bisericii nu priveşte binele politicii, un bine particular oarecare al 
omului. Puterea sa nu este legea, ci harul şi cuvântul. Misiunea Bisericii este 
aceea de a vindeca, de a răscumpăra, nu politica, ci însăşi socialitatea omului, 
acea realitate ontologică umană pe care sfântul Augustin îşi construieşte vizi- 
unea politică. 

Sfântul Augustin nu gândeşte o politică teocratică, la un stat orânduit de 
legea divină, ci se preocupă pentru o socialitate teocratică, pe acea dimensiune 
profund teistă, trinitară, a omului, ca ființă creată de Dumnezeu şi dependen- 
tă intim şi radical de Principiul său. Nici o formă politică nu poate pretinde să 
traducă în sine această societate teocratică ce se afirmă fără ajutorul vreunei 
structuri politice“!. 

Se poate vorbi despre teocraţie la sfântul Augustin? Da, dar nu ca o struc- 
tură istorică, instituțională, ci ca suveranitate a omului asupra statului în vir- 
tutea absolutei sale relaţii cu Dumnezeu. 


Această cetate cerească, în timp ce călătoreşte pe pământ, primeşte cetăţeni dintre 
toate popoarele şi devine o societate în mişcare din toate limbile pământului. De 
fapt, nu ia în considerare ceea ce este diferit în obiceiuri, legi sau instituții, prin 
care se obține și se menţine pacea pământească, nu invalidează şi nu anulează nici 
o parte din ele, ba, dimpotrivă, le păstrează şi le respectă pe fiecare, şi, deşi diferi- 
te de la o ţară la alta, sunt toate îndreptate către pacea pământească, doar dacă nu 
interzice religia creştină, în care se învaţă că trebuie adorat un singur și adevărat 
Dumnezeu. Deci şi cetatea cerească în acest exil al ei profită de pacea pământească, 
păstrează şi doreşte, în măsura în care îi permite sentimentul religios, acordul in- 
tereselor umane în vederea bunurilor legate de natura oamenilor supusă devenirii 
dar subordonează pacea pământească celei cerești“?. 

Creştinul îşi trăieşte socialitatea nu doar protejat sau obligat de lege, ci în 
virtutea iubirii pentru dreptatea divină, pe care o contemplă prin credinţă. 
Acest lucru nu înseamnă că este indiferent față de politică, dimpotrivă. Creş- 
tinul poate fi politic indiferent, în sensul că se ridică deasupra fracțiunilor 
politice şi a luptei pentru putere, dar nu poate fi indiferent în realizarea acelei 
ordo a dreptăţii divine, a păcii cereşti, care implică Universul, fiind incluse 
umanitatea și statul. 

În Scrisoarea 138, sfântul Augustin respinge acuzaţia păgânilor, adusă de 
Marcelin, conform căreia creştinismul ar fi dăunător pentru integritatea statului: 

Iar cei care afirmă că doctrina lui Cristos este împotriva statului să ne dea o ase- 

menea armată ca aceia care are soldaţi credincioși lui Cristos, să ne dea asemenea 

conducători, soți, părinţi, fii, stăpâni, slugi, regi, judecători, contribuitori şi strân- 
gători de taxe ca aceia pe care îi învaţă să fie doctrina creştină, şi apoi să îndrăz- 
nească să o numească duşman al statului și, mai degrabă, să aibă curajul să măr- 
turisească faptul că, dacă ar fi respectată, ar fi putere mântuitoare şi pentru stat“. 


Pentru sfântul Augustin este mereu posibil şi este o datorie progresul statu- 
lui, acţionând cu eroică dăruire pentru a insera în raporturile civile şi politice, 
în legi şi în instituții acele valori pe care le contemplă şi le iubeşte prin credinţă: 
dreptatea, adevărul, fraternitatea, dar în același timp este la fel de adevărat că 
cetatea politică rămâne o realitate limitată în sfera pământească, ce nu poate 
satisface toate aspirațiile inimii omului. 

Şi dacă regii tuturor popoarelor, magistraţii şi judecătorii pământului, femeile şi 
bărbaţii, tinerii şi bătrânii şi până şi vameşii şi soldaţii, cărora se adresa Ioan Bo- 
tezătorul, s-ar preocupa cu toţii să asculte poruncile sale de o justă şi onestă mo- 
ralitate, statul s-ar înfrumuseța tot mai mult în clipa prezentă şi ar urca spre înăl- 
timile vieţii eterne pentru a trăi într-o perfectă fericire. Dar pentru că unul 
ascultă, altul disprețuiește şi cei mai mulți sunt, mai degrabă, iubitori ai viciilor 
care-i atrag spre rău decât ai asprei virtuți, slujitorilor lui Cristos, fie ei regi, magis- 
trați sau judecători, fie ei soldaţi sau locuitori ai provinciilor, fie ei bogaţi sau să- 
raci, liberi sau sclavi, bărbaţi sau femei, li se porunceşte să suporte chiar şi un stat 
corupt din punct de vedere moral, iar dacă este necesar, chiar şi unul nedrept, și 
să-şi pregătească cu această jertfă un loc deosebit în comuniunea cu adevărat sfântă 
şi măreaţă a îngerilor, în statul ceresc, a cărui lege este voinţa lui Dumnezeu“. 


Nici în De civitate Dei şi nici în celelalte scrieri în care tratează același argu- 


ment, mai ales în scrisorile sale, sfântul Augustin nu a recomandat adoptarea 
vreunei determinate forme de guvern civil. Singura condiţie cerută este ca 

acesta să fie preocupat pentru pace şi să nu împiedice spiritul religios. Mai 
mult, puterea politică, eliberată de viciul diabolic al orgoliului şi al mândriei, 
ar putea să se lase susținută de benefica influenţă a religiei şi a moralei creştine. 
Iar creştinii sunt chemaţi să se roage pentru aceia care au puterea politică, 
pentru a putea garanta, cel puţin, acea realitate pe care cei buni şi cei răi o 
împărtăşesc pe acest pământ: pacea temporală. 
Ne interesează şi pe noi ca între timp, în această viaţă, în timp ce cele două cetăţi sunt 
încă amestecate, să ne folosim şi noi de pacea Babilonului. De ea poporul lui Dum- 
nezeu se eliberează prin credință pentru a se porni la drum către patria sa. Pentru 
aceasta, şi Apostolul îndeamnă Biserica să se roage pentru conducători şi demnitari 
adăugând cuvintele: Pentru a avea o viață senină şi liniştită în pietate şi caritate“. 


Concluzii 


Constituit în dimensiunea sa ontologică ca imagine a Sfintei Treimi, în ra- 
portul dintre ființă, rațiune şi iubire, omul trăieşte această structură intimă a 
naturii sale în socialitate, raționalitate și dorinţa existenței sale imediate și o 
realizează în forme concrete, spirituale și instituționale în timp. 

Cetatea, relația socială, organizarea şi scopul ei reprezentau deja în tradiția 
antică a lui Platon şi a lui Aristotel expresia maximă a naturii umane, punctul 
final al antropologiei şi al eticii. Sfântul Augustin, cunoscător şi martor al fali- 
mentului oricărei structuri politice care a existat până la el, mai ales, al căderii 
Imperiului Roman, priveşte cu deziluzie orice încercare umană de a-şi construi 
singură istoria. 

Sfântul Augustin este dezamăgit, dar nu pesimist. Nu neagă sensul istoriei 
umane şi pe cel al naturii sale, însă îl proiectează în dimensiunea lor transcen- 
dentă, care este cea adevărată. Experimentând în el însuși nevoia de credință 
pentru a depăşi aporiile raţiunii şi ale fragilităţii propriei naturi, proclamă 
prin viața şi prin operele sale destinul superior pe care toţi oamenii, şi mai ales 
aceia care au îmbrățișat credinţa, ar trebui să-l urmeze. 

Doar prin speranţa care se naşte din credință omul poate urma dorința sa 
de fericire autentică, nu negând calea sa pe pământ, ci transformând-o într-un 
pelerinaj - peregrinatio. Existenţa nu este doar un loc de aşteptare, ci o intensă 
pregătire pentru împlinirea acelei condiţii interioare pe care omul o contemplă 
prin credinţă. 

Astfel că structurile umane nu sunt nici disprețuite și cu atât mai puţin nu 
sunt negate, dar sunt răscumpărate în măsura în care speranţa oamenilor nu 

absolutizează propriile aspirații, ci se deschide către Dumnezeu, singurul care 
poate răspunde exigenţelor sale. Omul nu trebuie să se blocheze orgolios în 
sine, în ceea ce este capabil să producă, ci trebuie să se folosească de toate bu- 
nurile sale, inclusiv de politică, pentru a ajunge la scopul final. 

Politica este salvată de la decădere prin har şi prin credință, dar politica în 
sine nu este un instrument al mântuirii. Împlinit în Dumnezeu, omul nu va fi 
tentat să absolutizeze politica pentru a se simţi împlinit. Doar aşa politica îşi 
va găsi scopul autentic, acela de a păstra şi a gestiona pacea şi conviețuirea 
socială, şi o va face tot mai bine în măsura în care va căuta să imprime în or- 
dinea pământească ordinea dumnezeiască pe care o contemplă în credința 
membrilor săi. 

Privind din acest punct de vedere situaţia politică şi socială din ţara noas- 
tră, cred că avem nevoie de o redescoperire a responsabilității personale a fie- 
cărui membru al societăţii pentru binele propriu şi al celorlalți. 

Suntem încă victime ale concepţiei comuniste a statului, ale acelei încercări 
eşuate de a închide toate aspirațiile naturii umane în cercul prea strâmt al tim- 
pului şi al istoriei. Omul trăieşte experiența acelei neliniști şi nemulțumiri 
profunde şi aşteaptă ca statul și politica să-i rezolve toate problemele, pentru 
că aşa promitea să facă comunismul. 

Am ajuns să aşteptăm prea mult de la politică şi să ne angajăm personal prea 
puţin. Cei care ajung la putere o instrumentalizează în interese proprii, generând 
o corupție înspăimântătoare, iar cei care rămân pe dinafară se pierd într-o 
atitudine critică şi distructivă, cerând şi așteptând mai mult decât ar fi posibil. 
Politica a devenit un scop în sine care îl distruge pe omul politic şi care dezamă- 
geşte, lăsându-l indiferent pe cetățeanul care aşteaptă prea mult de la politică. 

Într-o situaţie asemănătoare, chiar dacă la distanță de atâtea secole, sfântul 
Augustin a oferit o perspectivă capabilă să transforme conştiinţe şi instituţii, 
proiectându-le către o ordine mai înaltă, aceea a iubirii. Dorinţa profundă a 
ordinii dreptăţii şi a libertăţii în viaţa politică şi socială este rezultatul ordinii 
voite de iubirea lui Dumnezeu şi corespunde acelei aspirații profunde a spe- 
ranței care se sălășluiește indestructibil în noi. 

Chemarea către dimensiunea transcendentă a adevărului condiției umane 
necesită învățarea unei „noi modestii”*, care nu înseamnă renunțare în fața 
deziluziilor şi a problemelor vieții politice, ci o mai mare şi graduală dorință 
de a înţelege realitatea în lumina unui sens superior. 

